李使君示開化諸詩
作者：周紫芝
朝代：宋

paragraphs: 使君一出承明廬，當年兩佩龜峰魚。
龜峰小兒騎竹馬，笑挽朱轓歸故閭。
門外春風吹畫戟，小閣香濃綺疏碧。
蘇州五字老更奇，東陽八詠人誰敵。
山堂聞說公自開，烟雨遙供翠鬟色。
更向招提山窟中，竹杖穿雲飽經歷。
夜上孤峰看明月，曉趁鐘魚着僧屐。
詩成知復幾牛腰，倒廩傾囷公不惜。
他人舉似與何人，知我耽詩老成僻。
平日看囊止一錢，驚見縱横着圭璧。
當遣兒童勿浪傳，按劍從來少人識。